સંન્યાસીવૃત્તિ હોવાથી એમને સેવા કરવામાં કીર્તિ કે સત્તાની લાલસા પણ ન હતી એટલે રચનાત્મક કાર્ય ઉપાડી એમણે ગ્રામપ્રજામાં કામ કરવા માંડ્યું. છેલ્લાં ત્રીસ વર્ષથી એમણે જે નિષ્ઠાથી કાર્ય કર્યું તેથી ગુજરાતમાં એક જ સંન્યાસી હોય તેમ ‘સ્વામી’ શબ્દ કહેતાં સૌ કેશવાનંદ સમજતું. અને એમના ઉપર પ્રજાનો એટલો પ્રેમ હતો કે ગામડાંનાં ઘણાં કામોમાં એમને મતભેદ વખતે લવાદ તરીકે નીમવામાં આવતા અને એ જે ચુકાદો આપે તે બંને પક્ષ સહર્ષ સ્વીકારી લેતા.